ORDE do 18 de decembro de 2007 pola que se determinan os servizos mínimos dirixidos a garantir os servizos esenciais nas institucións sanitarias dependentes das xerencias de atención primaria do Servizo Galego de Saúde, durante a folga convocada polas organizacións sindicais CC.OO., CIG, CSI-CSIF, CEMSATSE e UGT, desde as 0.00 horas ás 24.00 horas do día 21 de decembro de 2007, que afectará á totalidade do seu persoal.
CONSELLERÍA DE SANIDADE — III. OUTRAS DISPOSICIÓNS — 21/12/2007

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde, e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga convocada polas organizacións sindicais CC.OO., CIG, CSI-CSIF, CEMSATSE e UGT, para o día 21 de decembro de 2007, desde as 0.00 horas ás 24.00 horas, afectará a todo o persoal de atención primaria que presta servizos nas institucións sanitarias dependentes das xerencias de atención primaria do Servizo Galego de Saúde. Logo da audiencia ao comité de folga, a Consellería de Sanidade
DISPÓN:
Artigo 1º
A convocatoria de folga que afecta a totalidade do persoal de atención primaria que presta servizos nas institucións sanitarias do Servizo Galego de Saúde, desde as 0.00 ás 24.00 horas, do día 21 de decembro de 2007, deberá entenderse condicionadas ao mantemento dos servizos mínimos, segundo os criterios que se dispoñen nesta orde.
Por tratarse dunha folga que abrangue as 24 horas dun día laborable, os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado.
Entrando na análise pormenorizada dos servizos mínimos, establécense os seguintes criterios reitores na determinación do persoal necesario para o mantemento dos servizos esenciais:
Criterios reitores:
* Médicos e pediatras:
I. Cobertura do 100% da actividade urxente.
II. Os servizos mínimos que se fixan no tramo ordinario de atención prestarán a asistencia urxente e necesaria ou inaprazable desa unidade calquera que sexa a modalidade da prestación.
-En centros con catro ou menos profesionais: 1 efectivo.
-En centros con cinco a oito profesionais: 2 efectivos.
-En centros con nove a doce profesionais: 3 efectivos.
-En centros con máis de trece profesionais: 4 efectivos.
* Persoal sanitario non facultativo:
I. Cobertura do 100% da actividade urxente.
II. Os servizos mínimos que se fixan no tramo ordinario de atención prestarán asistencia urxente e necesaria ou inaprazable desa unidade calquera que sexa a modalidade da prestación. A determinación dos efectivos realizarase en base nos tramos seguintes:
-En centros con catro ou menos profesionais: 1 efectivo.
-En centros con cinco a oito profesionais: 2 efectivos.
- En centros con nove a doce profesionais: 3 efectivos.
-En centros con máis de trece profesionais: 4 efectivos.
* Persoal de xestión e servizos:
I. Urxencias: o 100% do persoal.
-En centros con catro ou menos facultativos: 1 efectivo.
-En centros con cinco ou máis facultativos: 1 efectivo por centro e, en caso de teren varios andares, un máis por andar.
Artigo 2º
A determinación dos profesionais médicos e pediatras necesarios con base nos criterios anteriores, farase en cada xerencia de atención primaria polo director/a xerente debendo estar a súa fixación adecuadamente motivada mediante a designación nominal e individual feita polo dito persoal.
Os profesionais necesarios para a cobertura dos servizos mínimos deberán ser publicados nos taboleiros de anuncios de cada centro, con antelación ao inicio da folga.
O profesional designado como servizo mínimo, que desexe exercer o seu dereito de folga, poderá instar a substitución da súa designación por outro profesional que voluntariamente acepte o cambio de xeito expreso.
A xustificación debe constar no expediente de determinación de mínimos de cada centro e exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Con tales premisas, no anexo desta resolución recóllense, o número de efectivos de servizos mínimos para cubrir a xornada de folga.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 18 de decembro de 2007.
María José Rubio Vidal
Conselleira de Sanidade
Ver referencia pdf "24600D009P030.PDF"